Felvidék.ma

60. Jókai Napok
2025-01-15 - 2025-04-30
A Komáromi Jókai Napok Alapítvány, Komárom Városa és az Egressy Béni Városi Művelődési Központ meghirdeti a jubileumi 60. Jókai Napokat, a szlovákiai magyar amatőr színjátszók, kisszínpadok és diákszínpadok országos fesztiválját – a Jókai 200 emlékév keretén belül.
A Jókai Napok fő célja az, hogy évente egy fesztivál idejére összehozza a szlovákiai magyar diák- és amatőr színjátszó csoportokat. A seregszemlén minden csoportnak lehetősége nyílik arra, hogy bemutassa annak a munkának az eredményét, amit az elmúlt év során végzett.
Az idei évben a versenyt 4 kategóriában hirdetik meg:
– diákszínjátszó
– egyetemi színjátszó
– felnőtt, amatőr színjátszó
– lírai színpadok (korosztálytól független)
A színtársulatok munkáját nívós szakmai zsűri véleményezi. Az előadások díjmentesen látogathatók.
A fesztivál 2025. június 10-15. között, keddtől vasárnapig várja az öntevékeny magyar színjátszókat Komáromba, az ország minden szegletéből.
A jelentkezésre írásban van lehetőség, e-mail-ben, a főszervező e-mail-címén 2025. április 30-ig: csengel.monika@gmail.com.
Kérjük, hogy mindenképpen tüntessék fel a kategóriát, a csoport és vezetője nevét, postacímét, e-mail-címét és telefonszámát; valamint az előadás címét, szerzőjét és műfaját.

XVIII. Kaszás Attila Versmondó Fesztivál
2025-01-23 - 2025-04-25
A Szlovákiai Magyar Pedagógusok Szövetsége, a komáromi Jókai Mór Alapiskola, Komárom Város és az Egressy Béni Városi Művelődési Központ 2025. június 7-én, a Jókai Napok előzetes rendezvényeként meghirdeti a XVIII. Kaszás Attila Versmondó Fesztivált.
Jelentkezni az online jelentkezési lap kitöltésével lehet, mely az alábbi linken érhető el.
További információk ITT olvashatóak.
Beküldési határidő: 2025. április 25.

Életmese írói pályázat
2025-02-01 08:00 - 2025-04-20 17:00 (Europe/Budapest)
A Kárpát-medencei Életmese írói pályázat évről évre egyre nagyobb ismertségre tesz szert, hiszen a szervezők egyre több beküldött történettel találkoznak. A versenyt négy korcsoportban és két témában hirdetik meg. A pályamunkát beküldők rendszerint megható és tanulságos írásokban mutatják be, határon innen és túl, az életmeséjüket.
A pályázók két téma közül választhatnak:
„A szülők, nagyszülők, dédszülők életmeséi” , vagy
„Amikor kicsi voltál / Amikor kicsi voltam…”
Az írások bármilyen műfajban benyújthatók, legfeljebb 20 oldal terjedelemben, négy korcsoportban: 10 év alattiak, 10–14 évesek, 14–38 évesek és 38 év felettiek.
A pályaműveket a kitöltött adatlappal 2025. február 1. és április 20. között lehet beküldeni .doc vagy .rtf formátumban az eletmese2025@gmail.com címre.
Életmese írói pályázat felhívás_2025
A legjobb alkotásokat minden korcsoportban díjazzák.

29. Rákóczi Mozgótábor
2025-02-13 - 2025-04-13
Vegyél részt a kanadai Rákóczi Alapítvány 2025-ös Diákok Határok Nélkül Programjában! Tölts egy élménydús kirándulást Magyarországon! Ismerd meg múltunkat, járulj hozzá a jövő építéséhez és köss életre szóló, határokon átívelő barátságokat!
Mindehhez nem kell mást tenned, mint pályázni a Rákóczi Mozgótáborra!
A Magyarságismereti Mozgótábor célja
A tábor egy jutalom utazás, melyben pályázat útján kiválasztott tehetséges fiatalok vehetnek részt. Minden egyes résztvevői helyre legalább ketten pályáznak!
A táborba határon túli magyar fiatalok jelentkezését várjuk, akik a magyarországi körút során egymással szoros barátságokat köthetnek, mélyebben megismerkedhetnek a magyar történelemmel, kultúrával és művészetekkel, valamint kölcsönösen megosztják egymással és közkinccsé teszik az otthonról hozott kulturális értékeket, népdalokat, verseket és táncokat!
helyszínei: Pécs, Miskolc (3-3 nap), Budapest (4 nap)
időpontja: 2025. július 3 . – 2025. július 14.
költségek: A részvétel díjmentes, minden felmerülő költséget (utazás, szállás, étkezés, belépők) a kanadai Rákóczi Alapítvány fedez!
szervezői: II. Rákóczi Ferenc Alapítvány a Kárpát-medencei Fiatalokért (Budapest)
Rákóczi Alapítvány (Kanada)
A pályázat benyújtásának határideje: 2025. április 13. éjfél
Azon tanulmányaikban eredményes, tehetséges, népünk történelme, hagyományai, irodalma és műemlékei iránt érdeklődő magyar fiatalok jelentkezését várjuk, akik

középiskolai, gimnáziumi, líceumi, szakközépiskolai tanulók,
15. életévüket 2025. július 1-ig betöltötték, de még nem töltötték be a 19. életévüket
korábban nem vettek részt Magyarságismereti Mozgótáborban;
a megadott öt téma egyikét kidolgozzák és a határidőig benyújtják.

A pályatételek
Dolgozd ki az alábbi pályatételek egyikét a következő módok közül választva:

Géppel (Times New Roman, 12-es betűtípus, 1,5 sorköz), vagy kézzel írva 2-4 oldal terjedelemben mindkét esetben
6-10 perces videós feldolgozása a témának
vagy készíts festményt, rajzot, vagy más kreatív alkotást. Műalkotás benyújtása esetén kérünk legalább 1,5 oldalban bemutatást (magyarázatot) csatolni, hogy ez miként kapcsolódik a választott tételhez.
írj verset, novellát, értekezést vagy akár egy innovatív dalt.
Hosszabb szövegrészek szóról szóra történő másolását kérjük kerüljétek!

1. Népművészet és hagyományok újragondolva
Képzeld el, hogy a régi magyar népmesék, népdalok, néptáncok, kézművesség, ünnepi hagyományok találkoznak a modern világgal. Hogyan tudnád összekapcsolni, beépíteni a népművészetet a kortárs, digitális tartalmakba? Milyen tanulságokat hordoznak, miért fontos ismerni a tradicionális, népi hagyományokat? Milyen hatással lehet a népművészet a fiatalok értékrendjére? Mutasd be azokat a népi értékeket, amelyek a te környezetedben jelen vannak. Szőj a pályamunkádba saját példákat.
2. BeszÉlj
A generációkutatók azt mondják, hogy az arcunk többszáz évre visszavezethető élethelyzetek, nehézségek, örömök és traumák lenyomata. Kire nézünk mi vissza?A kommunista világban született és szocializálódott nagytata, akinek édesapja a háborúban vesztette életét, a malenkij robotból apját hazaváró nagymama, a rendszerváltástól összezavarodott édesanya, vagy a délszláv háborúk idején kamasz édesapa? Készíts egy interjút, esszét, elbeszélést egy olyan személlyel a családodban, közvetlen környezetedben, aki megélte vagy közvetve érezte a hatását a 20. századi magyarságot érő tragikus események valamelyikének. A munkád során figyelj arra, hogy igyekezz rávezetni a kérdezett félt ezen események napjainkra való hatásaira, illetve összegzésként fogalmazd meg, személyesen ezekből mit érzel, hogyan érintenek téged.
3. Jókai 200: A magyar nemzet mesélője
Idén ünnepeljük Jókai Mór születésének 200. évfordulóját. Ezen pályázati témán keresztül Jókai művészetének időtálló üzenete jeleníthető meg. Hogyan taníthat Jókai a művein keresztül felelősségvállalást egy mai fiatalnak? Gondolkodj el azon, milyen értékeket közvetítettek regényei, és hogyan alkalmazhatóak ezek a mindennapjainkban. Mutasd meg, hogyan találhatnak kapcsolódási pontot a mai fiatalok Jókai történeteiben! Vajon inspirálhatja-e a fiatalokat a múlt hősiessége és kalandvágya? Jókai Mór a szabadságharc idején az irodalom eszközével keltette életre a nemzeti öntudatot. Hogyan járulhat hozzá a mai fiatal és személy szerint Te az irodalom népszerűsítéséhez?
4. Mit vinnék magammal?
Hogyan határoznád meg a magyarságot? Mi az, ami számodra a legfontosabb, legkülönlegesebb része a magyar identitásnak? Képzeld el, hogy egy távoli utazásra készülsz és csak három dolgot vihetsz magaddal, amelyek a magyarságot szimbolizálják számodra. Mi lenne ez a három dolog és miért választanád őket? E pályázat célja, hogy a résztvevők megfogalmazzák, melyek azok az értékek, tárgyak, hagyományok vagy szimbólumok, amelyek nélkül nem tudnák elképzelni magukat mint magyarokat. Oszd meg velünk, hogyan látod a magyarság örökségét és jövőjét!
5. Az igazi bajnokok nyomában – A sport ereje és öröksége
Keleti Ágnes, a világ legidősebb olimpikonja és ötszörös aranyérmes tornásza példát mutatott kitartásból, elhivatottságból és a sport erejéből. Gondolkodj el, mit tanulhatunk a sporttól és olyan bajnokoktól, mint ő! Hogyan segíti a sport a személyes fejlődést, az akadályok leküzdését és a csapatépítést? Mit jelent számodra a bajnokká válás a sportban és az életben? Mutasd meg gondolataidat kreatív módon, legyen az esszé, novella, képregény, illusztráció vagy videó! Fedezd fel a sportban rejlő inspirációt és oszd meg, mit ad számodra a mozgás és a kitartás ereje!
A pályázathoz csatolni kell

bemutatkozást:
írásban (1-2 oldal) vagy videóban (3-5 perc), amely tartalmazza:
– elérhetőségeidet – levelezési és e-mail cím, telefonszám
– családi körülményeket
– eddigi tanulmányok, iskolák
– érdeklődési körök, szakkörök, versenyeken való részvétel
– közösségi szerepvállalások, hobbik, jövőbeni tervek
– miért szeretnél részt venni a Magyarságismereti Mozgótáborban?
nyilatkozatot arról, hogy korábban még nem vettél részt Magyarságismereti Mozgótáborban.
Videós bemutatkozás esetén kérünk, írásos formában küldd el a következőket:
– elérhetőségeidet
– levelezési és e-mail cím, telefonszám
ajánlólevél (2 db)
Egy tanárod, vagy egy egyházi személyiség, vagy egy közéleti személyiség, cserkészvezető írásos ajánlása arról, hogy megbízható, szorgalmas és kellőképpen motivált vagy a Magyarságismereti Mozgótáborban való részvételhez!

PÁLYÁZAT BENYÚJTÁSA, ELBÍRÁLÁSA
A hiánytalanul összeállított pályázat (pályamunka, bemutatkozás, ajánlólevél 2x) a területileg illetékes referensnek nyújtandó be elsősorban elektronikusan, de beküldhető postai úton is. A pályázatok beérkezését minden esetben visszaigazoljuk! A pályázatok elbírálásának ideje a beérkezett pályázatok mennyiségétől függ. A kiértékelés során egy előre egyeztetett időpontban sor kerülhet egy rövid online beszélgetésre is.
DÉLVIDÉK:
Berec Judit
rakoczidelvidek@gmail.com
24420 Magyarkanizsa, Szlovén utca 14.
24420 Kanjiža, Slovenačka 14.
KÁRPÁTALJA:
Svingola Genoveva
karpataljai.referens@gmail.com
Gát, 90231, Kossuth út 37
Гать, 90231, вул. Кошута 37
FELVIDÉK:
Kálmán Hajdók Katalin
rakoczifelvidek@gmail.com
Pod záhradami 1156/8
930 13 Trhová Hradská
ERDÉLY:
Sorbán Boglárka
rakoczierdely@gmail.com
Sepsiszentgyörgy (Sfântu Gheorghe),
Kovászna megye (județul Covasna),
Str. Mikes Kelemen utca 15.
520028

Jog Story 3 nemzetközi gyermekrajzpályázat
2025-02-18 - 2025-04-30
A Pro Veritate Egyesület újból meghirdette a nagyszabású Jog Story nemzetközi rajzversenyt általános iskolás korú, 6-15 éves gyermekek számára, amelynek célja, hogy a jog világával játékos és kreatív módon ismertesse meg a gyermekeket és valamennyi résztvevőt, miközben fejleszti kritikai gondolkodásukat és művészi készségeiket is.
Pro Veritate Egyesület
Cím: 2243 Kóka, Felsőhegy 2369.
E-mail: jogstory@proveritate.hu
A pályázók a felkészülés során szabadon fejezhetik ki a kreativitásukat, új technikákat tanulhatnak, és élvezhetik a művészi alkotás örömét. A projekt egyúttal hozzájárul ahhoz, hogy egy tudatosabb, szélesebb horizonttal rendelkező, kreatív generáció nőjön fel azáltal, hogy abban a korban, amikor a leginkább fogékonyak a fejlődésre, olyan impulzusokat kapnak, ismereteket szereznek, amelyek hosszútávon elkísérhetik őket felnőtté válásuk során. Hitünk szerint az üggyel hozzájárulunk ahhoz, hogy a társadalmat alkotó egyének tudatosabban,
megfontoltabban, magasabb életszínvonalon élhessenek kiegyensúlyozottabb életet.
A gyermekek oktatásához-neveléséhez rendelkezésre álló hagyományos (köznevelési)
eszközrendszer mellett hiszünk a társadalom különböző szereplőinek összefogásában, a
tudásmegosztásban, a tanítás-nevelés fontosságában.
A díjazottak számára nagyértékű és lehengerlő nyereményekkel (könyvek, tárgyi
ajándékok és emlékek, belépőjegyek, élmények, díj, oklevél, emléklapok) készülünk, továbbá
a pályázók, díjazottak, valamint a szüleik és pedagógusaik számára díjátadó rendezvényt is
szervezünk. A rendezvény helyszínén kiállításra kerülnek a díjazott pályázatok, továbbá a
díjátadóra díszvendégek és a zsűri tagjai is meghívásra kerülnek.
***
A gyermekek védelme, oktatása-nevelése, fejlesztése, a tehetséggondozás kiemelten fontos,
alapvető társadalmi szükséglet és érdek. Magyarország Alaptörvénye kimondja, hogy minden
gyermeknek joga van a megfelelő testi, szellemi és erkölcsi fejlődéséhez szükséges védelemhez
és gondoskodáshoz. Társadalmi felelősségvállalásunk, illetve közhasznú és alapcél szerinti
tevékenységeink körében e feladatokat Egyesületünk magáénak is vallja: a gyermekeknek a
jövőre, a tudatos felnőtti létre, az őket körülvevő világ változásaira, kihívásaira, veszélyeire, a digitális átalakulásra való felkészítése iránt elhivatottak vagyunk, és törekszünk arra, hogy a
gyermekek tudatosan, tájékozottan, illetve ugyanilyen környezetben nőjenek fel.
A Jog Story célja, hogy a jog világával játékos és kreatív módon ismertesse meg a résztvevőket,
miközben fejleszti kritikai gondolkodásukat és művészi készségeiket. A gyerekek a felkészülés
során szabadon kifejezhetik kreativitásukat, új technikákat tanulhatnak, és élvezhetik a művészi
alkotás örömét.
A Jog Story összegezve az alábbi célkitűzések mentén került megszervezésre:
• jogi alapfogalmak megismertetése gyermekbarát és kreatív módon;
• résztvevők kritikai gondolkodásának és problémamegoldó készségeinek fejlesztése, az
önérvényesítő készség fejlődése;
• művészi kifejezésmód és a kreativitás ösztönzése;
• közösségépítés és a közösségi élmény erősítése a különböző korosztályok között,
továbbá az empátia és megértés készségének fejlődése;
• hosszú távú és további pozitív társadalmi hatások.
A Jog Story egyik különleges pozitív hatása, hogy célzottan képes felkelteni a résztvevők
érdeklődését a jog és a művészetek iránti pályaválasztás felé. A pályázat segíthet abban, hogy
a gyerekek már fiatal korban tudatosan formálják jövőbeli irányultságukat, és olyan karrier felé
induljanak, amely mind jogi, mind művészi téren lehetőséget ad a kiteljesedésre. A pályázat
során elsajátított jogi alapismeretek felkelthetik a résztvevők érdeklődését a jogi pálya iránt,
miközben a művészi kifejezésmódok felfedezése révén átélhetik az alkotás örömét, ami a
jövőben akár képzőművészként, grafikusként, színházi szakemberként vagy más művészeti
területen is kamatoztatható lehet.
Azáltal, hogy a Jog Story immáron nemzetközi szinteken is megnyitja a pályázat lehetőségét,
és külföldi (elsősorban Európai Uniós tagállamban élő, illetve határon túli magyar) gyermekek
is részt vehetnek a pályázaton és a táborban, ezek a hosszabbtávú és magasabb szintű társadalmi hatások nemzetközi szinten is kifejthetik hatásukat. A nemzetközi részvétel hozzájárul a tolerancia, a nyitottság és a globális gondolkodás kialakulásához. Továbbá ennek köszönhetően a résztvevők, a gyermekek, szülők, pedagógusok is lehetőséget kapnak nemzetközi kapcsolatok, együttműködések kialakítására, fenntartására, fejlesztésére.
A Jog Story összegezve az alábbi területeken fejt ki pozitív változást:
• Tudatosság növekedése: A gyermekek – egyben valamennyi további résztvevő, azaz a
pedagógusok és a szülők is – jobban megérthetik a jog fontosságát és szerepét az élet
különböző területein. Ezáltal hosszútávon növekedhet az emberek, a társadalom
tagjainak a tudatossága – elsősorban, de nem kizárólagosan – a jogi kérdésekkel
kapcsolatban, valamint jobban megértik a jog világát, amelyek összeségében a
tudatosabb és magabiztosabb gondolkodásmódhoz, széleskörűbb látásmódhoz
vezethetnek, és javulnak esélyeik. A vizuális ábrázolás segíthet a gyermekeknek
könnyebben megérteni a jogot és emlékezni azokra.
• Problémamegoldás, megoldásorientáció: A gyermek által átgondolt, a szülővel és
pedagógussal átbeszélt, majd saját maga által elképzelt és megrajzolt helyzetek,
problémák, jogi kérdések vagy intézmények arra ösztönzik a gyermekeket, hogy
szélesedjen látókörük és új kérdéseket tegyenek fel, amelyekre egyúttal megoldást is
kell keresniük. A kreativitást igénylő helyzet, az ötlet megszületése és annak lerajzolása
ugyancsak segít a problémamegoldó készségek kialakulásában, fejlődésében.
• Empátia és megértés: A projekt által bemutatott történetek és közzétételük, az esetek
megrajzolása segíthetnek a gyermekeknek, résztvevőknek, valamint azon túl a projektet
megismerő más gyermekeknek és felnőtteknek jobban megérteni és megismerni mások
helyzetét, kihívásait. Ez mindenképpen lehetőséget adhat az empátia és megértés
képességének fejlődésére, növekedésére a tudatosság mellett.
• Önérvényesítés: A résztvevők és a célcsoportok is erősíthetik önérvényesítésüket a
rajzolás úján a kreativitásukkal. Ebből következően többet tudhatnak meg a jogról és a
saját vagy más személyek helyzetéről, amely a későbbiek során az egyéni
önérvényesítés megerősítéséhez, esélyeik javulásához vezethet.
• Közösségépítés: A projekt résztvevői közösséget alkothatnak nem csak a pályázó saját
intézményén belül, hanem az országos pályázat révén más települési vagy saját
településen kívüli közösséggel, pályázókkal. Mindez lehetőséget adhat az információk
és megszerzett tudás és nézőpont megosztására, egymás támogatására, megismerésre és
ezáltal együttműködések kialakítására. Mindezek által erősödhet a közösség és a
közösségi támogatás szerepe egyéni és közösségi szinten egyaránt. A rajzok univerzális
nyelvet beszélnek, így könnyebben áthidalják a kulturális és nyelvi különbségeket.
Ezáltal a gyermekek különböző háttérrel is könnyebben megérthetik a jogi fogalmakat.
• Hosszú távú változások: A projektnek hosszú távú hatásai várhatóak a résztvevőkre
nézve. Azáltal, hogy a rajzolás révén a gyermekek átgondolják a számukra fontos jogi
fogalom értelmét, jobban megértik a jogot és annak fontosságát, így hosszú távon
pozitívan változhat viselkedésük, hozzáállásuk és döntéseik a jogi kérdésekkel és
megoldásukkal kapcsolatban.
A pályázatra készülés a gyermekek életkora függvényében alkalmas – nem csupán rajzóra,
hanem akár osztályfőnöki óra, vagy akár erkölcstan, etika órák keretében – beszélgetni a
gyermekekkel számtalan, a jog világába tartozó, például az alábbi kérdésekről és témakörökről:
• az igazság és igazságosság kérdései (döntés, méltányosság, empátia, bíró, bíróság,
tárgyalás, tárgyalóterem, Iustitia, igazságtalanság, igaz-hamis, igazmondás,
igazmondó juhász, Mátyás király, Kukorica Jancsi, igazságszolgáltatás, „sánta kutya”,
tanú);
• a jó és a rossz szembeállítása (jóság, jóhiszeműség, jutalom, Hófehérke, Tom és Jerry,
Hupikék Törpikék, Hamupipőke, Angyalok és Démonok, szorgalom, kitartás, erkölcs,
etika);
• a szabályszegés, a bűnösség és a bűnelkövetés súlya (ártatlanság, tilos-szabad,
fegyelem, tízparancsolat, bűnmegelőzés, nyomozás, idézés, bizonyítás, vád,
szabályszegés, kihágás, vétség, bűntett, bűnelkövetés, bűn, tettenérés, védelem, utolsó
szó joga, rendőrség, ügyészség, bűnhődés, büntetés, börtön, rabló és pandúr);
• jog (szabályok, törvények, törvénykönyvek, jogszabályok, szerződések, vita, per,
érvelés, Doktor Szöszi, szankciók, törvényhozás, Országház, Országgyűlés, parlament,
törvénykezés);
• az állam és igazgatás működése (községek, városok, vármegyék, országok, államok,
Európai Unió, nemzetek, nemzetközi szervezetek, ENSZ, zászló, himnusz, országalma,
jogar, Szent Korona, polgármester, miniszterek, hivatalok, önkormányzatok,
diákönkormányzat, kormányhivatalok, Orwell-alkotások);
• hazánkétól eltérő kultúrák és állami működések (USA, Fehér Ház, elnök, FBI,
Egyesült Királyság, király, iszlám, saría, törzsi kultúrák, Közel-Kelet, Távol-Kelet,
esküdtszék);
• pénzügyi folyamatok és a gazdaság működése (pénz, forint, euro, bank, hitel,
bankszámla, megtakarítás, biztosítások, befektetés, kriptovaluta, piac, fogyasztás,
fogyasztóvédelem, adásvétel, munka, adók);
• történelmi, jogtörténeti vonatkozások (királyságok, császárságok, köztársaság,
nemesek, egyházak, vallásháborúk, Szentszék, csaták, háborúk, világháborúk, békék,
ókori görögök, ókori rómaiak, Romulus és Remus, Hammurapi, fáraók, Talio-elv,
honfoglalás, Árpád-ház, mohácsi vész, Habsburgok, Osztrák-Magyar Monarchia,
Trianoni béke, 1956-os forradalom és szabadságharc);
• alapjogok és emberi jogok (gyermekek jogai, diákjogok, gyermekvédelem, család,
házaság, emberi jogok, diszkrimináció, kisebbségek, nemzetiségek, jogvédelem, élethez
való jog, emberi méltóság, szólásszabadság, vallásszabadság, nőjogok, egyenlőség,
egyenjogúság, esélyegyenlőség, egyenlő bánásmód, ombudsman, önmegvalósítás,
alkotmányok, Alaptörvény);
• korunk vívmányai és kihívásai (információs társadalom, információszabadság,
közösségi média, Meta, TikTok, sajtó, média, adatvédelem, mesterséges intelligencia,
AI, kalózkodás, adathalászat, hackertámadások, internetes bűnözés, kibervédelem);
• környezet- és természetvédelem (egészség, környezet, fenntarthatóság,
hulladékgazdálkodás, újrahasznosítás, REpontok, környezettudatosság, klímavédelem,
éghajlatváltozás, állatok védelme, állatvédő szervezetek, állatok jogai, biológiai
sokféleség, Vuk, Micimackó).
A pályázathoz szükséges valamennyi információ elérhető az alábbi linkeken és
elérhetőségeken keresztül.
• Weboldal: https://jogstory.proveritate.hu
• Részletes szabályzat: https://jogstory.proveritate.hu/wp-
content/uploads/2024/12/Jogstory3_Palyazati_szabalyzat-2024.pdf
• Facebook: https://www.facebook.com/groups/jogstory/
• További információk: jogstory@proveritate.hu vagy +36 70 422 9800
Hajrá skacok, hajrá jog – Rajzolj a Jog Storyhoz!

Tóth Károly Fiatal Kiválósági Program (TKFKP)
2025-02-24 - 2025-09-30
A Fórum Kisebbségkutató Intézet Tóth Károly Fiatal Kiválósági Program (TKFKP) névvel pályázatot hirdeta társadalomtudományi kutatások iránt elkötelezett szlovákiai fiatalok támogatására. Pályázhat minden 30 éven aluli szlovákiai állampolgár, akinek a pályamunkája megfelel a TKFKP kiírása által meghatározott feltételeknek.
A pályázás feltételei a következők

A pályamunka a szlovákiai magyarság jelenével vagy múltjával foglalkozó saját tudományos kutatás eredményét tartalmazza.
A pályamunkának a felsorolt tudományterületek egyikébe, vagy ezekkel rokon tudományterületbe kell tartoznia: demográfia, filozófia, jogtudomány, kulturális antropológia, néprajz, nyelvészet, politológia, szociológia, történettudomány.
Pályamunkaként benyújtható minden olyan írásos mű (tudományos értekezés, magiszteri szakdolgozat, PhD disszertáció stb.) amely még nem volt publikálva és nem is áll publikálási folyamat alatt.
A pályamunkaként 1-1,5 szerzői ív terjedelmű (36 000 – 54 000 karakter), absztrakttal és kulcsszavakkal ellátott dolgozatokat várunk.
A pályamunkáknak formai szempontból meg kell felelniük a tudományos közlés szabályainak.

A pályamunkák díjazása
Minden pályamunkát az érintett tudományterület két elismert szakembere bírálja el. A TKFKP bíráló bizottsága azokat a pályamunkákat díjazza, amelyeket tudományos közlésre alkalmasnak tart.
A díjazott pályamunkák az alábbi díjazási kategóriákba lesznek besorolva

Tóth Károly kutatói ösztöndíj

Kiemelkedő színvonalú dolgozat. A pályamunka díja: 1200 Eur, amelyen felül a díjazottszakmai segítséget kap a pályamunka továbbgondolásához és a publikálásra való előkészítéshez. Az elkészült pályamunkát a Fórum Társadalomtudományi Szemle közli.

Fórum ösztöndíj

Kiváló színvonalú pályamunka. A pályamunka díja: 800Eur, amelyen felül a díjazott szakmai segítséget kap a pályamunka átdolgozásához, publikálásra való előkészítéséhez. Az elkészült pályamunkát a Fórum Társadalomtudományi Szemle közli.
A pályamunkák leadási határideje 2025. szeptember 30.
A Tóth Károly Fiatal Kiválósági Program részleteivel és a pályamunkák leadásával kapcsolatos további információk a Fórum Kisebbségkutató Intézet honlapján lesznek elérhetők.
A pályázatot a Közép Európai Alapítvány (CEF) támogatja.

Felhívás a XX. Felvidéki Tudományos Diákköri Konferencián való részvételre
2025-03-12 - 2025-06-30
A Szlovákiai Magyar Tudományos Diákköri Tanács (SZMTDT), a Nyitrai Konstantin Filozófus Egyetem Közép-európai Tanulmányok Kara (NYKFE KeTK), a Selye János Egyetem (SJE), a Jedlik Ányos Polgári Társulás és a Diákhálózat (DH) mint főszervezők közreműködésével, az OTDT Tudományos Diákkörök Határok Nélkül (HTDK) programja, a Selye János Egyetem Hallgatói Önkormányzata (SJE HÖK) valamint a Szlovákiai Magyar Akadémiai Tanács (SZMAT) védnöksége alatt meghirdeti 2025-re a XX. Felvidéki Tudományos Diákköri Konferenciát (FTDK).
A konferencia időpontja és helyszíne: 2025. november 21–22., Nyitra, Nyitrai Konstantin Filozófus Egyetem Közép-európai Tanulmányok Kara.
Általános részvételi feltételek
A konferencián versenyzőként részt vehetnek a szlovákiai vagy csehországi felsőoktatási intézmények azon hallgatói, akik a meghirdetett jelentkezési határidő naptári évében osztatlan vagy alapszintű vagy mesterszintű képzésben vettek részt.A konferencián való részvételi lehetőség adott a szlovákiai vagy csehországi származású nem magyarországi felsőoktatási intézmények hallgatói számára is.
A konferencia nyelve: magyar. Lehetőség van azonban szlovák, cseh, angol vagy (egyeztetés nyomán) más idegen nyelvű pályamunkával való nevezésre is, amennyiben a versenyző készít egy rövid magyar nyelvű rezümét, valamint a konferencián magyar nyelven mutatja be munkáját.
Idegen nyelvű dolgozat esetén az SZMTDT, kiemelten támaszkodva a SZMAT segítségére, bármilyen egyedi tématerülethez segít magyar szaknyelvi felkészítő-konzulenst keresni a magyar nyelvű előadás elkészítéséhez.
Nevezni önképzési céllal készült diáktudományos tevékenységet dokumentáló pályamunkával lehet.[1]
A nevezési feltételek a következők:

TDK-konferenciát szervező intézmények diákjai (csoportos nevezési jog)

Ezen diákoknak kötelező részt venniük az anyaintézményük által szervezett Intézményi (egyetemi, kari vagy tanszéki) Tudományos Diákköri Konferencián (ITDK). Az ITDK zsűrik által az FTDK-n való induláshoz megfelelő színvonalúnak talált pályamunkák az FTDK-ra közvetlenül nevezhetők.

TDK-konferenciát nem szervező intézmények diákjai (egyéni nevezési jog)

Azon intézmények hallgatói, akiknek az anyaintézményei nem szerveznek tudományos diákköri konferenciát, ill. azon szakok hallgatói, akiknek a szakterületén az anyaintézmény nem szervez intézményi, kari, tanszéki fordulót, egyenesen az FTDK-ra jelentkezhetnek (egyéni jelentkezés).
Az egyéni jelenkezők között számítunk olyan diákok jelentkezésére,
– akik anyaintézményük TDK (ŠVOČ – Študentská vedecká odborná činnosť/ŠVOUČ – Študentská vedecká odborná a umelecká činnosť) rendezvényén már részt vettek pályamunkájukkal. Számukra a ŠVOČ/ŠVOUČ részvételt igazoló dokumentum benyújtása a nevezés jogalapja,
valamint olyanokéra is,
– akik még nem vettek részt semmiféle előválogató versenyen. Számukra a nevezés jogalapját egy, a szakterületükön egyetemi vagy akadémiai közegben dolgozó szakembertől származó, a dolgozat ismerete alapján született nevezési ajánlás jelenti.
Abban az esetben, ha a diáknak nincs lehetősége közvetlenül olyan szakembert megszólítani, aki a munkáját az FTDK-ra ajánlhatná, a XX. FTDK szervezői segítik dolgozatát a megfelelő szakemberhez közvetíteni.

Eljárási mód

a pályamunkák nevezése

A pályamunkákat az ftdk.ujs.sk honlapon található elektronikus nevezési lap kitöltésével kell nevezni.
Az elektronikus nevezés kötelező részét alkotja a bemutatásra szánt dolgozat egy oldalas összefoglalója magyar és angol/német nyelven (rezümé, 1800 karakter).
Egyéni jelentkezők esetében a ŠVOČ részvételt igazoló dokumentum vagy a szakmai referenciát adó nevezési ajánlást is szükséges csatolni. Ezt a dokumentumot az ftdk2025@ujs.sk e-mail címre kérjük elküldeni, az üzenet témájában feltüntetve az „IGAZOLAS” vagy az „AJANLAS” szót (diakritika nélkül), és a szekció megnevezését.
Pályamunkát nevezni 2025. június 30-ig lehet.

a pályamunkák benyújtása

A pályamunkát kizárólag elektronikusan lehet benyújtani az ftdk.ujs.sk honlapon. Szükséges továbbá a nevezés részeként a pályamunkával kapcsolatban nyilatkozni a munka eredetiségéről (plágium kizárása).
A dolgozat az OTDK megfelelő szekciójával összhangban ANONIM vagy NEM ANONIM módon kerül benyújtásra.
A pályamunkákra vonatkozó formai követelményeket A 37. OTDK szekciófelhívásai tartalmazzák, melyek elérhetőek az https://otdk.hu/otdk2025/szekciok-felhivasai/ címen.
A plágium kizáró ok.
A pályamunka feltöltésének határideje: 2025. szeptember 26.

a pályamunkák szakmai bírálata

Minden benyújtott pályamunka szakértői bírálatot kap. A pályázók az elkészült szakmai bírálatokat azok elkészülésével párhuzamosan, folyamatosan, de legkésőbb 2025. november 10-ig megkapják.

jelentkezés a XX. FTDK-n való személyes részvételre

A Nyitrán 2025. november 21–22-én megrendezésre kerülő konferenciára a pályamunkák szerzőin és konzulensein kívül hívjuk és várjuk az FTDK iránt érdeklődő diákokat és szakembereket is. A jelentkezés technikai részletei (jelentkezési lap, határidők stb.) az ftdk.ujs.sk honlapon folyamatosan frissítésre kerülnek 2025 augusztusától.
A konferenciára regisztrációs díj nincs. A konferencia résztvevőinek ebédet, vacsorát és frissítőket biztosítunk a konferencia ideje alatt. Szállást is a jelentkezési lapon lehet majd igényelni.

a XX. FTDK versenyeinek lebonyolítása

Az FTDK szekcióit a beérkezett dolgozatok számának és arányának függvényében alakítjuk ki. A szekciókban rangos szakmai zsűri figyeli és értékeli a pályamunkák előadásait.
A konferencián a versenyzőket a szekciózsűrik ajánlása alapján díjazzák. A zsűri döntése alapján helyezést elérő diákok egyszeri ösztöndíjban és/vagy tárgyjutalomban részesülnek, a legszínvonalasabb munkák ajánlást kapnak a 2027 tavaszán megrendezendő 38. Országos Tudományos Diákköri Konferencián (OTDK) való részvételre.
Személyes elérhetőségek:
Hegedűs Orsolya, Tóth Gizella, Nyitrai Konstantin Filozófus Egyetem, Közép-európai Tanulmányok Kara, Dražovská 4, 94901 Nyitra; E-mail: ftdk2025@ujs.sk
Bartalos Mónika, Diákhálózat – Študentská sieť, Klariská 7, 811 03 Bratislava; E-mail: ftdk@diakhalozat.s

[1]
A pályamunkákkal kapcsolatos általános előírások és szabályok az ftdk.ujs.sk honlapon találhatóak, valamint a dolgozat minimális terjedelme és az egyes szekciók formai követelményei elérhetőek a https://otdk.hu/otdk2025/szekciok-felhivasai/ weboldalon. Javasolt a helyi fordulókra is ez alapján felkészülni.

Országos operaversenyt hirdet a Magyar Állami Operaház
2025-03-17 - 2025-04-30
A Magyar Állami Operaház 2025-ben első alkalommal rendezi meg az Országos Operaversenyt, amelynek célja az operaénekesek utánpótlásának biztosítása, felügyelete és segítése.
Az elsősorban magyarországi és határon túli intézmények növendékeit célzó kezdeményezés az online előválogatót követően 2025. június 2. és 7. között az Eiffel Műhelyházban folytatódik a továbbjutó versenyzők élő meghallgatásával, majd nagyszabású döntővel.
Az OPERA a versenyt három kategóriában hirdeti meg: a zeneiskolák (14–19 éves korosztály) 1-1 főt, a középiskolák (16–22 éves korosztály) és egyetemek (18–28 éves korosztály) 3-3 főt nevezhetnek a növendékek videós versenyanyagaival, amely korosztály és képzési típus szerint magyar daloktól kezdve Haydn, Beethoven és Schubert dalain át egészen barokk és preklasszikus áriáig terjed.
A beérkezett videókat előzsűri bírálja el, majd kategóriánkként a legjobb 16 versenyzőt juttatja tovább, akik 2025. június 2. és 6. között személyes megmérettetésen vehetnek részt az OPERA Eiffel Műhelyházában. A verseny időtartamára az OPERA a Budapesten kívülről érkező versenyzők és énekmestereik számára térítésmentesen szállást biztosít.
A versenyzők érkezhetnek zongorakísérővel, ellenkező esetben az OPERA saját korrepetitorai közül biztosít kísérőt. Az élő versenybe továbbjutók névsorát az OPERA közösségi oldalán és a verseny aloldalán 2025. május 12-ig hozza nyilvánosságra.
A döntőre, amelyet az OPERA közösségi oldalain is közvetít, 2025. június 7-én kerül sor az Eiffel Műhelyház Bánffy termében, ahol a versenyzőket a Magyar Állami Operaház Zenekara kíséri a Kossuth-díjas karmester, Kovács János vezényletével. Az OPERA főigazgatója, dr. Ókovács Szilveszter elnökletével működő zsűri– Almási-Tóth András DLA habil. rendező, az OPERA művészeti igazgatója; Bátor Tamás operaénekes, az OPERA és a Müpa művészeti tanácsadója; prof. dr. Batta András zenetörténész, a Magyar Zene Háza igazgatója; Pászthy Júlia operaénekes, örökös tag; Zsoldos Dávid zongoraművész, zenetörténész, a Magyar Zenei Tanács elnöke – kategóriánkként a legjobb három versenyzőt hirdeti ki. A nyertesek jutalomban részesülnek, ezen felül az Operaverseny támogatói különdíjakat is adhatnak. A döntőt a tervek szerint az OPERA közösségi oldalain is közvetítjük.
A nevezés ingyenes, a jelentkezési határidő és a videók feltöltése: 2025. április 30.
Az OPERA a felhívást az oktatási intézményekhez közvetlenül is eljuttatja, amely a versenyszabályzattal, valamint a kapcsolódó dokumentumokkal a verseny weboldalán is olvasható: https://www.opera.hu/hu/operaverseny

Alkotópályázat leendő táborozók részére
2025-03-19 08:00 - 2025-04-30 17:00
A Rákóczi Szövetség által évente meghirdetett Anyanyelvi tábor iránt egyre nagyobb az érdeklődés! Mivel a résztvevők száma korlátozott, a Rákóczi Szövetség Gömörben alkotópályázatot hirdet a Rimaszombati járásból érdeklődők számára.
A beérkezett alkotásokat szakmai zsűri értékeli és az elért eredmények szerint részesülhetnek a gyerekek jutalomtáborban.
A tábor 2025. augusztus 3- 8 között valósul meg Sátoraljaújhelyen.
Korhatár: 5. – 8. évfolyam

téma: a 200 éve született Jókai Mór író emlékére az íróhoz köthető irodalmi mű szabad témában és műfajban,

max. 2 oldal terjedelemben

téma: a 125 éve született Fekete István író emlékére az íróhoz köthető irodalmi mű szabad témában és műfajban,

max. 2 oldal terjedelemben

téma: a 125 éve született Fekete István író emlékére meseillusztráció az író meséiből szabadon választott technikával,

A4 vagy A3 méretben

téma: Munkácsy Mihály halálának 125. évfordulóján a festőművész emlékére képzőművészeti alkotás szabadon választott technikával Egy mai ásító inas címmel,A4 vagy A3 méretben

Beküldési határidő: 2025. április 30.
Az alkotásokat a következő címre kell küldeni:
Rákóczi Szövetség Gömörben, Daxner utca 35 , Rimaszombat, 97901
Telefon: 0917 711 349 E- mail: rimaszombat@szakc.sk
Az alkotók tüntessék fel a választott téma számát, ill. saját nevüket, korukat, iskolájukat, lakhelyüket
Eredményhirdetés a Rákóczi Szövetség Gömörben FB oldalán 2025. május 7-én.

Mindenkinek jó munkát! Várják az alkotásokat!

Bach mindenkinek – koncert és előadás
2025-04-01 17:30 | Művészeti Alapiskola koncertterem, Komárom, Szlovákia
Április 1-én, kedden 17.30 kezdettel szervezik meg a Bach mindenkinek előadással egybekötött koncertet a Komáromi Művészeti Alapiskola koncerttermében.

Színház: Akár Akárki
2025-04-01 19:00 | Kassai Thália Színház, Kassa, Szlovákia
Április 1-én, kedden 19.00 órai kezdettel mutatják be Borbély Szilárd Akár Akárki című előadást a Kassai Thália Színházban.
Rendező Czajlik József.
